Anno incarnationis Dominice DCCCCVII, indictione X, cum resideret domnus pontifex Geroldus apud Matisconem, quidam vir nobilis prosapie tactus amore Dei, Teotgrinus nomine, adiit clementiam ejus et retulit ei qualiter corde conceperat quod, pro amore Dei et animabus genitorum suorum et sua, cupiebat construere capellam in proprio fundo et pago Matisconensi, in villa que dicitur Gauge sitam, et per cessionis paginam Domino et Sancto Vincentio dare, petens ab eo licentiam hujus operis exequendi. Cujus petitionibus jam dictus presul, suggerentibus suis fidelibus ministris utriusque ordinis, aurem inclinans concessit fieri placido vultu quod petebat. Completo itaque hoc opere, accessit ad eumdem locum cum sacris ministris ecclesie jam prefatus presul, VII kalendas octobris, ad dedicandum solemniter in honore sancte Dei genitricis Marie, concessitque ibi in parrochiam Gaudo villam in qua sita habetur, et aliam que vocatur Casanova, et tertiam que dicitur Colonicas et quam infra parrochiam Sancti Martini in Floriaco villa fundata videtur; concessit jam dictus pontifex ut omni tempore rectores ejusdem ecclesie Sancti Martini habeant eamdem noviter dedicatam, ut nullo umquam tempore de imminutione suarum decimarum ante pontifices justam habeant, pro quocumque servitii obsequio quod facere debuerunt, reclamationis sententiam. Hoc itaque privilegium actum est villa supradicta et die predicto, et roboratum manu propria ejusdem pontificis. Hactum est hoc regnante Karolo rege.